Ja̱ mu'seña cato oco tëcahuë paji'i.
Pa'ina,
Jerusalén cato Maija'quë huë'e ne ja̱'ñere cuasajë sihuajë jai pa̱i tsi'sini yo'o maca ti̱'api.
Jesús cato Maija'quë huë'e sa̱'nahuëre cuniroja̱ji'i,
Salomón hue'yosi hue̱'ña.
Ja̱ maca judío pa̱ipi Jesure tsi'sini cahuë:
“¿Yëquëre më'ë je yëhua nuñerepa quëaja̱'quëpi huesë ëaye caquë pa'iquë'ni?
Më'ëpi nuñerepa Cristo pani quëare pajë̱'ë,
te'e nuñerepa.”
Cajëna,
Jesupi capi:
“Tsoe mësarute cahuë.
Caquëta'are mësarupi care paji cajë asaye pa̱huë.
Yë'ë ja'quë cua̱ñesi tutupi yo'oyë.
Ja̱ yo'oyepi ti̱ñarepa i̱ñoji,
mësarute.
Ja̱je pa'iquëta'are mësarupi nuñere pa'ë cajë asaye pa̱ñë,
yë'ë yëi ñama acohua'i pa'ima' do'ire.
Tsoe cahuë,
ja̱'rë.
Yë'ë yëi ñamapi asayë,
yë'ë yë'ona.
Asajëna,
yë'ëpi i̱ohua'ire ñañë.
Ñaquëna,
i̱ohua'ije̱ yë'ëre pe'teyë.
Yë'ëpi ti ju̱'ima'pë pa'iye i̱siquë a'ë.
I̱sina,
ti ne huesëma'pë pa'ija̱'cohua'i a'ë,
cui'ne yë'ë jë̱ñare pa'icohua'ire yecohua'i mañaje jioye ti peoji.
Yë'ë ja'quëpi yë'ëna i̱sipi,
i̱ohua'ire.
I̱sisiquë cato si'aye jerepa pa'i api.
I̱te cato yecohua'ije̱ ti jio ti̱'añe peoji,
i̱ jë̱tëre pacohua'ire.
Yë'ë cui'ne ja'quë co̱ni te'ije̱ pa'iohua'i pa'iyë.”
Ja̱ maca judío pa̱i cui'naohua'ipi quë̱na pë̱api i̱mani je̱añu'u cajë yo'ohuë.
Yo'ojëna,
Jesupi capi:
“Mësaru asajëna,
jaiye de'oyere necaë'ë,
yë'ë ja'quë tuture papi.
¿Iye nesi do'i aye mësarupi asato jeco a'ni,
yë'ë co'aye yo'osico,
ja̱je quë̱na pë̱api je̱añu'u ca ja̱'ñe?”
Caquëna,
judío pa̱ipi sehuohuë:
“Më'ë de'oye yo'osi do'ire më'ëre quë̱na pë̱api je̱oñe pa̱ja'cohua'i a'ë.
Më'ëpi yë'ë a'ë,
Diusu casi do'ire quë̱na pë̱api je̱aja'cohua'i a'ë,
më'ëre.
Më'ë cato coa pa̱ita'a,
yë'ë Diusure pa'ë caquë yo'oyë.”
Ja̱ maca Jesupi capi:
“Mësaru cua̱ñeñepi toyase'e caji Diusu mësarute case'ere ñeje:
‘Mësaru a'ë,
diusuohua'i.’
Toyase'e caye cato nuñerepa caye a'ë.
Ja̱je pa'ina,
care paji cajë asayë,
mai.
Diusupi hue'yopi,
i̱ coca asasicohua'ire diusu a'ë,
mësaru.
¿Diusupi yë'ëre huani iye yejana jëjo daosiquëpi Diusu mamaquë a'ë caye me neni co'aquë'ni?
Ja'quë yo'oyere yë'ëpi yo'oma'ëna,
i̱re papi caye pa̱jë'ë.
Ja̱je pa'iquëta'are yë'ëpi yo'oquëna,
i̱re papi yo'oji cajë asama'cohua'ita'a yë'ë yo'o i̱ñoñere ñajë Maija'quë yo'oye a'ë cajë asajë̱'ë.
Ja̱ maca yureta'a asa ti̱'añe pa'iji,
Maija'quëpi yë'ë ja̱'re pa'iji,
cui'ne yë'ëpi i̱ ja̱'re pa'iji.”
Ti̱jupë tse̱ani preso saye yëhuë.
Ja̱je pa'iquëta'are Jesupi de'hue jëapi.
Ja̱ maca Jesús Jordán tsiaya ë̱së mëi te̱'tena co'ipi.
Co'ini ja̱rona pëapi,
Juan oco doquë pa'i sitona.
Ja̱rote pa'ina,
jai pa̱i i̱ quë'rona sani ñajë cahuë:
“Nuñerepa Juan,
pa̱i yo'o ti̱'a ma'ñere yo'oma'quëta'a care paquë case'e paji'i,
iquë yo'o ja̱'ñe ayere.”
Ja̱rona jai pa̱i i̱re papi cajë cuasahuë,
i̱te.